B. Osobitná časť


K § 1
K odseku 1
Ustanovuje sa minimálny počet lôžok na účely poskytovania ošetrovateľskej starostlivosti v zariadeniach sociálnej pomoci uhrádzanej z verejného zdravotného poistenia na príslušný rozpočtový rok podľa samosprávnych krajov zvýšený oproti roku 2026 o 200 lôžok rovnomerne rozložených po jednotlivých samosprávnych krajoch.

K odseku 2
Ustanovuje sa spôsob výpočtu podielu zdravotnej poisťovne - minimálny počet lôžok pre príslušnú zdravotnú poisťovňu v príslušnom samosprávnom kraji sa vypočíta ako súčin minimálneho počtu lôžok uvedeného v prílohe pre príslušný samosprávny kraj a podielu poistencov príslušnej zdravotnej poisťovne a celkového počtu poistencov podľa príslušného samosprávneho kraja.

K odseku 3
Ustanovuje sa, že sa podiel poistencov zdravotnej poisťovne vypočítava každoročne podľa stavu k 1. februáru príslušného kalendárneho roka.

Podľa dostupných údajov v roku 2024 zdravotné poisťovne vyplatili 29 778 138,16 eur zariadeniam sociálnej pomoci z verejného zdravotného poistenia, čo je asi 3 % z celkových výdavkov poskytovanej sociálnej služby. Zo 714 možných poskytovateľov sociálnych služieb len 282 malo uzavretú zmluvu so zdravotnou poisťovňou. V pobytových zariadeniach sociálnych služieb, ktoré sú povinné ošetrovateľskú starostlivosť poskytovať alebo zabezpečovať, bolo 40 479 prijímateľov z toho 22 753 s potrebou ošetrovateľskej starostlivosti. Z tohto počtu len 8 671 prijímateľov malo poskytovanú ošetrovateľskú starostlivosť hradenú na základe zmluvy poskytovateľa sociálnej služby zo zdrojov verejného zdravotného poistenia. Počet prijímateľov s potrebou ošetrovateľskej starostlivosti stále rastie – v auguste 2025 ich podľa informačného systému sociálnych služieb bolo 25 746.

Prax preukázala, že vzhľadom na to, miesta v zariadeniach sociálnom právnej ochrany detí a sociálnej kurately nie sú vôbec využívané a tiež sa ako obmedzujúce preukázalo aj striktné delenie miest na jednotlivé kraje. Zákon č. 581/2004 v § 7a predpokladá, že okrem navýšenia o 200 miest v prípade, že v jednom kraji bude prevyšovať nevyužitá kapacita lôžok pre príslušnú zdravotnú poisťovňu, táto zdravotná poisťovňa môže túto kapacitu uplatniť v inom kraji podľa záujmu poskytovateľov a počtu ich žiadostí o uzavretie zmluvy so zdravotnou poisťovňou, v poradí podľa dátumu podania žiadostí.

Aktuálne regionálne rozdelenie zazmluvnených ošetrovateľských lôžok uvádzame v priloženej tabuľke. Celkový počet zazmluvnených lôžok v posledných rokoch zostáva výrazne pod úrovňou stanovovanou príslušnou vyhláškou. Pre rok 2026 vychádzame z údajov zdravotných poisťovní za prvý štvrťrok 2026.
Potreba dostupných ošetrovateľských lôžok súvisí okrem iného so starnutím populácie a predpokladaným nárastom dopytu po ošetrovateľských službách.
Zdravotné poisťovne uzatvárajú zmluvy s novými poskytovateľmi, prípadne zazmluvňujú ďalšie lôžka u existujúcich poskytovateľov, za predpokladu splnenia príslušných podmienok podľa zákona č. 581/2004 Z. z. a zákon č. 576/2004 Z. z. Ich splnenie môže byť v niektorých regiónoch náročnejšie, čo môže vplývať na dostupnosť zazmluvnených kapacít.




	
	Počet lôžok v krajoch

	samosprávny kraj
	2024
	2025
	1Q 2026

	Banskobystrický kraj
	369
	826
	908

	Bratislavský kraj
	651
	996
	1036

	Košický kraj
	1502
	1506
	1484

	Nitriansky kraj
	811
	1056
	1056

	Prešovský kraj
	1386
	1427
	1489

	Trenčiansky kraj
	1299
	1271
	1290

	Trnavský kraj
	1228
	1253
	1253

	Žilinský kraj
	1001
	1122
	1064

	SR
	8247
	9457
	9580




V priloženej tabuľke uvádzame mieru využitia zazmluvnených ošetrovateľských lôžok podľa jednotlivých regiónov.
	
	Priemerná obsadenosť lôžok

	samosprávny kraj
	2024
	2025
	1Q 2026

	Banskobystrický kraj
	0.401723
	0.512568
	0.644282

	Bratislavský kraj
	0.519109
	0.522993
	0.540223

	Košický kraj
	66.598%
	73.160%
	74.787%

	Nitriansky kraj
	81.457%
	73.186%
	81.837%

	Prešovský kraj
	74.776%
	78.618%
	79.340%

	Trenčiansky kraj
	81.344%
	82.065%
	86.209%

	Trnavský kraj
	70.508%
	82.733%
	85.126%

	Žilinský kraj
	82.061%
	80.042%
	87.711%

	SR
	71.874%
	73.158%
	77.370%



Využitie ošetrovateľských lôžok môže súvisieť aj s posudzovaním zdravotnej indikácie na poskytovanie ošetrovateľskej starostlivosti a s požiadavkami na jej preukázanie. Prípadné rozdiely v postupoch pri posudzovaní tejto potreby môžu prispievať k regionálnym rozdielom vo vykazovanej miere využitia lôžok.
V prvom štvrťroku 2026 bolo na území Slovenskej republiky zazmluvnených o 123 ošetrovateľských lôžok viac ako ku koncu roka 2025. Predpokladáme, že do konca roka 2026 sa ich počet môže ešte mierne zvýšiť.
Zároveň bola v každom kraji v prvom štvrťroku 2026 miera obsadenosti ošetrovateľských lôžok vyššia ako priemerná miera obsadenosti v danom kraji za rok 2025. Uvedené údaje teda naznačujú, že nárast počtu zazmluvnených lôžok bol sprevádzaný aj ich využívaním, pričom miera obsadenosti v jednotlivých krajoch presiahla priemerné hodnoty dosiahnuté v predchádzajúcom roku.
Nárast lôžok sa navrhuje o cca 1,8 % vo všetkých krajoch. Počty ošetrovacích dní sa výrazne zvyšujú. Ošetrovacia doba má stúpajúcu tendenciu, od roku 2019 kedy bol počet ošetrovacích dní na úrovni 209 až po súčasnosť, kedy bola v roku 2025 na úrovni 250 dní, v roku 2026 sa očakáva, že bude 258 dní. 

Minimálna suma pre typ zdravotnej starostlivosti Dlhodobá ošetrovateľská starostlivosť a paliatívna zdravotná starostlivosť bola stanovená vo Vyhláške Ministerstva zdravotníctva Slovenskej republiky o rozdelení výdavkov verejného zdravotného poistenia podľa jednotlivých typov zdravotnej starostlivosti na rok 2026, vydanej pod číslom 17/2026 Z. z. takto:
	
	Potenciálna maximálna suma pre rok 2026 v rozpočte
	Minimálna suma stanovená v programovej vyhláške na rok 2026
	Očakávaná skutočnosť ku  konca roku 2026
	Rok 2025


	Dlhodobá ošetrovateľská starostlivosť a paliatívna zdravotná starostlivosť z toho
	121 031 783
	115 180 957
	118 020 104
	101 808 909

	Zariadenia sociálnych služieb
	42 603 187
	40 543 696
	41 618 143
	32 970 838



Ako je vidno medziročný nárast medzi rokom 2025 a rokom 2026 predstavuje sumu 8 647 305 eur. Ak predelíme túto sumu paušálom na osobu a na deň vo výške 14,67 eur a počtom kalendárnych dní za rok, vychádza, že bolo ošetrených 1615 osôb za predpokladu, že by osoba bola ošetrovaná celý rok. Avšak priemerný lôžko deň  - teda počet dní kedy je osoba na lôžku ošetrovaná je 258 dní, teda za túto sumu bolo ošetrených 2284 osôb.

Návrh minimálnej sumy pre rok 2027 je v príprave a minimálna suma pre typ zdravotnej starostlivosti Dlhodobá ošetrovateľská starostlivosť a paliatívna zdravotná starostlivosť bude zverejnená v programovej vyhláške na rok 2027.

K § 2
Zrušovacie ustanovenie. Navrhuje sa zrušiť vyhláška MZSR č. 20/2018 Z. z., ktorou sa ustanovuje minimálny počet lôžok na účely poskytovania ošetrovateľskej starostlivosti v zariadeniach sociálnych služieb a zariadeniach sociálnoprávnej ochrany detí a sociálnej kurately a výpočet minimálneho počtu lôžok pre príslušnú zdravotnú poisťovňu podľa podielu jej poistencov na celkovom počte poistencov podľa príslušného samosprávneho kraja.
Súbežná existencia dvoch právnych predpisov upravujúcich minimálny počet lôžok a spôsob jeho výpočtu môže vyvolávať interpretačné nejasnosti, z dôvodu jednoznačnosti právnej úpravy sa navrhuje toto zrušovacie ustanovenie.

K § 3
Navrhuje sa účinnosť vyhlášky.

K prílohe
Ustanovuje sa minimálny počet lôžok tak, aby bol zabezpečený medziročný nárast lôžok najmenej o 200 lôžok. V prílohe sa ustanovuje minimálny počet lôžok pre zariadenia sociálnych služieb a nie pre zariadenia sociálnoprávnej ochrany detí a sociálnej kurately – centrá pre deti a rodiny.

V Centrách pre deti a rodiny (CDR) sa poskytuje starostlivosť cca 700 deťom so zdravotným postihnutím a duševnými poruchami na základe rozhodnutia súdu (z toho cca 100-150-tim deťom s mimoriadne zložitým zdravotným stavom rôznorodej povahy, ktorý vyžaduje náročnú ošetrovateľskú starostlivosť). Týmto deťom CDR buď poskytujú ošetrovateľskú starostlivosť a fyzioterapeutickú starostlivosť priamo prostredníctvom odborných zamestnancov (sestier a fyzioterapeutov) alebo zabezpečujú ošetrovateľskú a inú zdravotnú starostlivosť externe prostredníctvom poskytovateľov zdravotnej starostlivosti. Starostlivosť o deti s ťažkým zdravotným postihnutím zabezpečujú tzv. štátne CDR, ktoré zriaďuje Ústredie práce, sociálnych vecí a rodiny a sú financované zo štátneho rozpočtu. Iba jedno tzv. neštátne – akreditované CDR poskytuje starostlivosť pre deti s ťažkým zdravotným postihnutím (pre max. 16 detí), ktoré je však plne financované zákonným postupom prostredníctvom Ústredia práce, sociálnych vecí a rodiny taktiež zo štátneho rozpočtu. Primárnou úlohou CDR je utvorenie dočasného prostredia aj pre deti s ťažkým zdravotným postihnutím a čo najrýchlejšie sanovať biologickú rodinu alebo zabezpečiť dieťaťu náhradnú rodinu a dočasnú starostlivosť zabezpečiť v profesionálnych náhradných rodinách. 
Dôvodom, pre ktorý CDR nepristúpili k zazmluvneniu miest určených podľa Prílohy k vyhláške MZ SR č. 20/2018 Z. z. je, že príjem od zdravotnej poisťovne nezodpovedá výške reálnych nákladov na deti, ktoré potrebujú ošetrovateľskú starostlivosť, príjem zo zdravotnej poisťovne štátne CDR nemôže použiť na účely zabezpečenia starostlivosti o deti (odvádzajú sa rovno do štátneho rozpočtu) a na zabezpečenie postupu zazmluvnenia by štát musel vynaložiť ďalšie finančné zdroje (proces zazmluvnenia s jednotlivými zdravotnými poisťovňami a plnenie zmluvných podmienok je administratívne a časovo náročné). Nie nepodstatný je aj vecný rozmer, a to že skladba detí sa v čase mení (nie každé dieťa s ťažkým zdravotným postihnutím potrebuje ošetrovateľskú starostlivosť 24/7) a snahou rezortu je aby aj deti s ŤZP  vyrastali v profesionálnych náhradných rodinách a tieto miesta nie je reálne možné zazmluvniť.
